CELEX: 32020D2239
Language: lv
Date: 2020-12-23 00:00:00
Title: Komisijas Īstenošanas lēmums (ES) 2020/2239 (2020. gada 23. decembris) par tā pasākuma pagarināšanu, ar ko Apvienotās Karalistes Veselības un drošības pārvalde saskaņā ar Eiropas Parlamenta un Padomes Regulu (ES) Nr. 528/2012 atļāvusi piedāvāt tirgū un lietot roku dezinfekcijas līdzekļus, kas izgatavoti pēc 2. PVO ieteiktās formulas (Autentisks ir tikai teksts angļu valodā)

28.12.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 436/32
               
            
         KOMISIJAS ĪSTENOŠANAS LĒMUMS (ES) 2020/2239
         (2020. gada 23. decembris)
         par tā pasākuma pagarināšanu, ar ko Apvienotās Karalistes Veselības un drošības pārvalde saskaņā ar Eiropas Parlamenta un Padomes Regulu (ES) Nr. 528/2012 atļāvusi piedāvāt tirgū un lietot roku dezinfekcijas līdzekļus, kas izgatavoti pēc 2. PVO ieteiktās formulas
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 55. panta 1. punkta trešo daļu saistībā ar Līguma par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (2) 131. pantu,
         tā kā:
         
                     (1)
                  
                  
                     2020. gada 30. martā Apvienotās Karalistes Veselības un drošības pārvalde (“kompetentā iestāde”) saskaņā ar Regulas (ES) Nr. 528/2012 55. panta 1. punkta pirmo daļu pieņēma lēmumu līdz 2020. gada 25. septembrim atļaut piedāvāt tirgū un lietot roku dezinfekcijas līdzekļus, kas izgatavoti pēc 2. Pasaules Veselības organizācijas (PVO) ieteiktās formulas (“pasākums”). Kompetentā iestāde atbilstoši minētās regulas 55. panta 1. punkta otrajai daļai informēja Komisiju un pārējo dalībvalstu kompetentās iestādes par pasākumu un tā pamatojumu.
                  
               
                     (2)
                  
                  
                     Saskaņā ar kompetentās iestādes sniegto informāciju pasākums bija nepieciešams, lai aizsargātu sabiedrības veselību. 2020. gada 11. martā PVO paziņoja par koronavīrusa slimības (Covid-19) pandēmiju. Apvienotās Karalistes valdība paziņoja, ka risks Apvienotajai Karalistei ir “augsts”, un 2020. gada 23. martā stājās spēkā ierobežojošie pasākumi. Kā profilaktisku pasākumu pret Covid-19 izplatīšanos un kā alternatīvu roku mazgāšanai ar ziepēm un ūdeni PVO iesaka izmantot roku dezinfekcijas līdzekļus uz spirta bāzes.
                  
               
                     (3)
                  
                  
                     Dezinfekcijas līdzekļi, kas izgatavoti pēc 2. PVO ieteiktās formulas, kā aktīvo vielu satur propān-2-olu. Propān-2-ols ir apstiprināts lietošanai 1. produkta veida (cilvēka higiēnai paredzētos) biocīdos, kas definēti Regulas (ES) Nr. 528/2012 V pielikumā.
                  
               
                     (4)
                  
                  
                     Kopš Covid-19 pandēmijas uzliesmojuma Apvienotajā Karalistē ir ārkārtīgi liels pieprasījums pēc roku dezinfekcijas līdzekļiem; tas izraisījis nepieredzētu šādu produktu deficītu. Pirms pasākuma Apvienotajā Karalistē saskaņā ar Regulu (ES) Nr. 528/2012 bija atļauti tikai 6 roku dezinfekcijas līdzekļi. Apvienotajā Karalistē Covid-19 rada nopietnu sabiedrības veselības apdraudējumu, un papildu roku dezinfekcijas līdzekļi ir būtiski svarīgi minētās slimības izplatības kontrolei.
                  
               
                     (5)
                  
                  
                     Saskaņā ar pasākuma nosacījumiem uzņēmumiem, kas vēlas šādus produktus piedāvāt tirgū, par to jāpaziņo kompetentajai iestādei un tā lemj, vai pieņemt paziņojumu un piešķirt atļauju minēto produktu piedāvāšanai tirgū.
                  
               
                     (6)
                  
                  
                     2020. gada 24. jūnijā Komisija no kompetentās iestādes saņēma pamatotu pieprasījumu saskaņā ar Regulas (ES) Nr. 528/2012 55. panta 1. punkta trešo daļu pasākumu pagarināt; minēto pieprasījumu papildināja kompetentās iestādes 2020. gada 3. septembrī iesniegtā papildinformācija. Pieprasījums tika pamatots ar bažām, ka Covid-19 varētu sabiedrības veselību apdraudēt arī pēc 2020. gada 25. septembra, un to, ka Covid-19 radīto apdraudējumu ierobežošanas nolūkā ir būtiski svarīgi tirgū atļaut vēl citus roku dezinfekcijas līdzekļus.
                  
               
                     (7)
                  
                  
                     Kompetentā iestāde uzskata, ka līdz ar pārvietošanās ierobežojumu mīkstināšanu un cilvēku atgriešanos darbā un sabiedriskās vietās pieprasījums pēc roku dezinfekcijas līdzekļiem palielināsies vēl vairāk. Ņemot vērā gaidāmo pieprasījuma pieaugumu, minētais pasākums ir jāpagarina. Šis pagarinājums būtu arī daļa no Apvienotās Karalistes pasākumiem, ko tā veic, lai sagatavotos iespējamam Covid-19 otrajam vilnim.
                  
               
                     (8)
                  
                  
                     Turklāt, kā norādījusi kompetentā iestāde, pasākuma pagarināšana palīdzētu mazināt pieprasījumu pēc citiem roku dezinfekcijas līdzekļos izmantotiem spirtiem (galvenokārt etanola), kuri Covid-19 pandēmijas laikā ir novirzīti no citiem lietojumiem (piemēram, pārtikas rūpniecībā, medicīnā un tipogrāfijas krāsu ražošanā).
                  
               
                     (9)
                  
                  
                     Kompetentā iestāde ir mudinājusi visus uzņēmumus, kuru paziņojums minētā pasākuma satvarā ir pieņemts, pēc iespējas ātrāk pieprasīt produkta atļauju parastajā kārtībā, lai līdz minimumam samazinātu produktu tirdzniecības pārtraukumus. Tomēr kompetentā iestāde līdz šim nav saņēmusi nevienu jaunu produktu atļaujas pieteikumu parastajā kārtībā.
                  
               
                     (10)
                  
                  
                     Tā kā Covid-19 turpina apdraudēt sabiedrības veselību un šādu apdraudējumu Apvienotajā Karalistē nevar pienācīgi ierobežot, ja tirgū nav atļauti citi roku dezinfekcijas līdzekļi, ir lietderīgi atļaut kompetentajai iestādei pasākumu pagarināt.
                  
               
                     (11)
                  
                  
                     Ņemot vērā, ka pasākuma termiņš ir beidzies 2020. gada 26. septembrī, šim lēmumam vajadzētu būt ar atpakaļejošu spēku.
                  
               
                     (12)
                  
                  
                     Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Apvienotās Karalistes Veselības un drošības pārvalde atļauju piedāvāt tirgū un lietot roku dezinfekcijas līdzekļus, kas izgatavoti pēc 2. Pasaules Veselības organizācijas (PVO) ieteiktās formulas, drīkst pagarināt līdz Līgumā par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas minētā pārejas perioda beigām vai līdz 2022. gada 30. martam, atkarībā no tā, kurš no minētajiem datumiem ir agrāk.
            Tomēr attiecībā uz Ziemeļīriju tā drīkst minēto atļauju pagarināt līdz 2022. gada 30. martam.
         
         
            2. pants
            Šis lēmums ir adresēts Lielbritānijas un Ziemeļīrijas Apvienotajai Karalistei.
            To piemēro no 2020. gada 26. septembra.
         
         
            Briselē, 2020. gada 23. decembrī
            
               
                  Komisijas vārdā –
               
               
                  Komisijas locekle
               
               Stella KYRIAKIDES
            
         
         
            (1)  OV L 167, 27.6.2012., 1. lpp.
         
         
            (2)  OV L 29, 31.1.2020., 7. lpp.